Meta aħna nitkellmu fuq il-ħajja fil-belt u r-raħal tagħna jkun hawn min jidentifika ruħu ma' kemm huwa involut, kemm iħossu parti minn dik il-belt jew ir-raħal, jew saħansitra jkun hemm min ma jħossux li jagħmel parti minn dik il-belt jew ir-raħal. Illum il-ġurnata għandna ħafna aktar nies mit-tielet tip peress li, bil-kuntrarju ta' dari, ħafna persuni ma jibqgħux joqogħdu fir-raħal li trabbew fih, u n-nies jitħalltu u jimxu minn post għal ieħor. Għaldaqstant, dak is-sens ta' għaqda, jew aħjar ta' komunità, li konna mdorrijin bih qiegħed kulma jmur jitmermer. L-idea li għandu jkollna komunitajiet b'saħħithom ġejja minn kunsiderazzjoni dwar jekk nixtiqux ngħixu f'soċjetà egoista u individwalista fejn l-importanti huwa l-jien, u niġi naqa' u nqum minn ħaddieħor. Hawn min jirraġuna li għandi biss ninteraġġixxi ma' ħaddieħor biss f'każ li għandi bżonnu biex ninqeda minnu. Din mhijiex is-soċjetà li għandna naspiraw għaliha, u mhijiex is-soċjetà li jixraq lil pajjiżna. Dan għax Malta hija pajjiż li għandu storja twila ta' ħajja komunitarja b'saħħitha li saħħet il-fibra morali u soċjali tagħna. Kienu l-komunitajiet tagħna li servew ta' bażi fuq xiex inbena l-istat Malti meta dan kien għal sekli sħaħ taħt il-ħakma tal-barrani. Għalhekk, il-komunitajiet tagħna huma teżor imprezzabbli li għandna ngħożżuhom u nsaħħuhom. Hawnhekk nara li l-kunsilli lokali għandhom rwol fundamentali sabiex iżommu sens qawwi ta' komunità b'saħħitha. Dan jorbot bis-sħiħ mal-kunċett li l-komunità tgħin lill-individwu sabiex jilħaq il-potenzjal tiegħu. Però, kif se nilħqu l-potenzjal ta' kull individwu? Jiena nħoss li r-responsabbiltà ta' din taqa' f'idejn il-kunsill lokali, is-sindku u sħabu l-kunsilliera. Il-kunsilli lokali huma fid-dover jgħinu sabiex irawmu u jżommu b'saħħitha l-identità tal-lokal u joħolqu komunità ta' parteċipazzjoni biex jinħass dak is-sens ta' komunità u ħbiberija fejn ir-residenti jħossuhom li huma parti minn dak il-lokal u jħossuhom siguri. Dan huwa kunċett li għandu jkun preżenti f'pajjiżna, fejn għandna lokalitajiet u komunitajiet żgħar u, għalhekk, huwa aktar faċli biex ikollna komunità magħquda. Iżda biex nagħmlu dan hemm bżonn li nkunu kreattivi u innovattivi biex joħorġu ħafna ideat għal strateġija sħiħa. Il-kunsilli lokali għandhom joħolqu proġetti fejn tidħol iktar il-mentalità li membri tal-komunità huma resposabbli għal membri oħra tal-istess komunità, speċjalment fejn jidħlu persuni vulnerabbli fis-soċjetà. Hemm bżonn li nagħtu sapport u nieħdu ħsieb xulxin. Sabiex nerġgħu nqajmu dan is-sens ta' għaqda rridu nibdew minn proġetti żgħar, jew f'komunità żgħira ħafna jew inkella f'żona minn komunità. Jiena nara li hemm potenzjal qawwi ta' xogħol ta' dan it-tip fil-libreriji fil-komunitajiet tagħna. Bħalissa għandna 34 librerija f'Malta u 11-il librerija f'Għawdex li qegħdin jitmexxew bis-sehem tal-kunsilli lokali, li joffru sapport loġistiku qawwi fiż-żamma ta' dawn il-libreriji. Fost l-oħrajn, dawn jinkludu s-servizz ta' manutenzjoni tal-libreriji u ż-żamma tajba tal-binja u l-faċilitajiet. Barra minn hekk, il-kunsilli jikkontribwixxu direttament permezz tal-ħlas ta' parti sostanzjali mill-paga tal-librara. Però, il-ħidma ma tiqafx hawn. Mhux biżżejjed li jkollna l-kotba fuq l-ixkafef. Biex inkabbru n-namra għall-qari rridu nqarrbu t-tfal għal dan id-delizzju. Għaldaqstant isir xogħol imprezzabbli fuq sessjonijiet ta' story telling f'libreriji li għandhom biżżejjed spazju, filwaqt li Libreriji Maltin toffri wkoll assistenza f'attivitajiet oħrajn li jsiru fil-libreriji. Riċentement kont preżenti għall-inawgurazzjoni tar-rinnovar tal-librerija f'Birkirkara, fejn sar xogħol imprezzabbli. Din il-librerija kellha ħafna kotba antiki li issa ġew mibdula, fosthom anke ġew introdotti kotba adatti għat-tfal b'diżabbiltajiet varji, grazzi għall-Fondazzjoni Marigold u l-Inspire u Libreriji Maltin, kif ukoll għodod kreattivi għat-tfal u anke nxtara skrin LCD biex permezz tiegħu jsiru s-sessjonijiet tal-istory telling li se jsiru fuq tapit ġdid għall-irrakontar tal-istejjer, u miegħu mejda u anke tpinġija ta' karattri tal-cartoons mal-ħitan mill-kunsill lokali. Ambjent rinnovat bħal dan huwa ideali sabiex jiġu organizzati attivitajiet bl-għan li jsaħħu s-sens komunitarju tal-lokalità. Pereżempju, jista' jkollna żgħażagħ li jimpenjaw ruħhom fil-lokalità u jkunu huma li jmexxu sessjonijiet ta' qari għat-tfal. Jew inkella jkollna sessjonijiet fejn it-tfal jaqraw lill-anzjani sabiex iżommulhom kumpanija, kif ukoll permezz ta' dan l-eżerċizzju, insaħħu r-relazzjonijiet interġenerazzjonali. Kieku nistgħu ngħasru dawn il-kunċetti kollha f'kelma waħda, naħseb li l-aħjar waħda tkun il-kema Ingliża 'care'. It-tifsira ta' din il-kelma f'dan l-ambitu għandha sinifikat importanti ħafna. Aħna rridu komunitajiet li jimpurtahom minn min jagħmel parti minnhom. Irridu li l-komunità tkun hemm għall-membri tagħha li għandhom bżonn il-wens. Dan jista' jsir ukoll fejn min qed jagħti servizz jirċievi wkoll taħriġ u anke xi tip ta' kumpens żgħir bħala ringrazzjament, li forsi għalina ma jkunx sostanzjali iżda tkun turija sinifikattiva ta' aprezzament għall-ħidma tagħhom.